Ռոբերտ Աբաջյանի հուշարձան (Երևան)

**Ռոբերտ Աբաջյանի հուշարձան**, հուշարձան, որը նվիրված է հայ զինծառայող, Արցախի պաշտպանության բանակի կրտսեր սերժանտ, Քառօրյա պատերազմի մասնակից, Արցախի պաշտպանության համար զոհված, հետմահու «Արցախի հերոս» բարձրագույն կոչմանն արժանացած Ռոբերտ Աբաջյանի (1996-2016) հիշատակին։ Հուշարձանը տեղադրվել է 2026 թվականի հունվարի 28-ին՝ Երևանի Քանաքեռ-Զեյթուն վարչական շրջանում, Ռոբերտ Աբաջյանի անվան թիվ 147 դպրոցի բակում։

Հուշարձանը խորհրդանշում է 2016 թվականի Ապրիլյան պատերազմի ընթացքում ցուցաբերած անձնազոհությունն ու դիմադրությունը։

## Ռոբերտ Աբաջյան

[thumb|left|150px|Ռոբերտ Աբաջյանի գերեզմանը [Եռաբլուր պանթեոն|«Եռաբլուր» պանթեոնում:]]
Ռոբերտ Աբաջյանը զոհվել է 2016 թվականի Քառօրյա պատերազմում՝ Արցախի Հանրապետության Մարտակերտի շրջանի ուղղությամբ տեղակայված դիրքը պաշտպանելիս։ Ցուցաբերած բացառիկ քաջության ու արիության համար 2016 թվականի մայիսի 8-ին Արցախի նախագահի հրամանագրով հետմահու նրան շնորհվել է «Արցախի հերոս» բարձրագույն կոչմամբ և պարգևատրվել «Ոսկե արծիվ» շքանշանով։ Ռոբերտ Աբաջյանը հուղարկավորված է Երևանի «Եռաբլուր» զինվորական պանթեոնում։

2017 թվականին Երևանի թիվ 147 հիմնական դպրոցը, որտեղ սովորել էր նա, անվանակոչվել է իր անունով։

## Հուշարձանի բացում
thumb|left|200px|Հուշարձանի բացման արարողությունը:
Արձանի բացման հանդիսավոր արարողությունը տեղի է ունեցել 2026 թվականի հունվարի 28-ին՝ Երևանի Քանաքեռ-Զեյթուն վարչական շրջանի Ռոբերտ Աբաջյանի անվան թիվ 147 հիմնական դպրոցի բակում։ Արարողությանը մասնակցել են դպրոցի ղեկավարությունը, ուսուցիչներ, աշակերտներ, հասարակական գործիչներ և հրավիրված հյուրեր։

Դպրոցի տնօրեն Մարգարիտա Հովհաննիսյանը իր ելույթում նշել է, որ արձանի բացման օրը պատահական չի ընտրվել, քանի որ այն կայացել է Հայոց բանակի տարեդարձի օրը։ Իր ելույթում Մարգարիտա Հովհաննիսյանը ընդգծել է, որ արձանի բացումը դպրոցում դիտարկվում է որպես հայրենասիրական դաստիարակության կարևոր բաղադրիչ։ Նրա խոսքով՝ հուշարձանը խորհրդանշում է Ռոբերտ Աբաջյանի խիզախությունը, անձնազոհությունն ու հայրենասիրությունը և կոչված է փոխանցելու այդ արժեքները դպրոցականներին՝ հիշեցնելով հայրենիքի, խաղաղության և միասնության գաղափարների մասին։ Արարողության ընթացքում դպրոցի ուսուցիչները նշել են, որ արձանը նպատակ ունի հավերժացնելու Ռոբերտ Աբաջյանի հիշատակը և ներկայացնելու նրա կերպարը որպես տոկունության, ազատության և հայրենիքին նվիրվածության խորհրդանիշ։ Նրանց գնահատմամբ՝ հետմահու «Արցախի հերոս» կոչմանն արժանացած Ռոբերտ Աբաջյանի հիշատակը ծառայում է որպես կրթադաստիարակչական օրինակ և փոխանցվում է նոր սերունդներին՝ որպես պարտքի, պատվի և արժանապատվության օրինակ, նպաստելով ուժեղ, պաշտպանված և խաղաղ հայրենիքի գաղափարի ամրապնդմանը։ Արարողության ընթացքում ելույթ է ունեցել նաև Ռոբերտ Աբաջյանի տատիկը՝ Անաիդա Գևորգյանը, ով նշել է, որ հայ պատանիների համար Հայոց բանակի օրը կապվում է հերոս զինվորների սխրանքների հիշողության հետ։ Ելույթ է ունեցել նաև «Արցախի հերոս» Դավիթ Առուշանյանի դուստրը՝ Լիդիան, ով սովորում է թիվ 147 դպրոցում։

Ծաղիկների խոնարհման արարողությունից հետո դպրոցի աշակերտները հիշատակել են 44-օրյա պատերազմում զոհված դպրոցի նախկին շրջանավարտներին՝ Արսեն Մուրադյանին, Հայկ Անտոնյանին, Բաբկեն Գրիգորյանին և Հարություն Սեմերջյանին։ Հուշարձանի բացման առթիվ դպրոցի աշակերտները հանդես են եկել գեղարվեստական կատարումներով՝ ներկայացնելով ասմունք և հայրենիասիրական երգեր։ Միջոցառման շրջանակում «Ավագյան Վեդինգ Շոու» համույթի անդամները ներկայացրել են նաև հայկական ավանդական «Բերդ» պարը։

## Նկարագրություն
Հուշարձանը պատկերում է Ռոբերտ Աբաջյանին զինվորական կերպարով։ Քանդակագործական լուծումը շեշտադրում է երիտասարդ զինվորի կամքն ու հաստատակամությունը։ Քանդակագործ Վահագն Պապոյանը նշել է, որ արձանի ստեղծման ընթացքում փորձել է արտացոլել Ռոբերտ Աբաջյանի կյանքի վերջին պահը։ Հուշարձանի պատվանդանին փորագրված են Ռոբերտ Աբաջյանի հայտնի խոսքերը, որը նա ասել է մարտական դիրքում։ Հրամանատարի հետ կապի ընթացքում նա ասել է․ «Էս դիրքում իմ տղերքի արյունն ա թափվել, ստեղ իմ ախպերներն են կռվել… էս հողի վրա պայքար ա եղել, ես էլ հիմա կալցոն քաշում եմ ու ուզում եմ՝ բոլորին փոխանցես, որ էս դիրքը հանձնողի մերը…»։

## Տեղադրություն
Հուշարձանը գտնվում է Երևանի Քանաքեռ-Զեյթուն վարչական շրջանում, Ռոբերտ Աբաջյանի անվան թիվ 147 դպրոցի բակում։

## Տես նաև
* Ռոբերտ Աբաջյան
* Քառօրյա պատերազմ

## Ծանոթագրություններ

## Արտաքին հղումներ
* 
* 

Կատեգորիա:Քանաքեռ-Զեյթունի հուշարձաններ
Կատեգորիա:2026 հիմնադրումներ Երևանում
Կատեգորիա:Հուշարձաններ այբբենական կարգով